**СТАНОВИЩЕ**

от доц. д-р Петко Христов

от Института за етнология и фолклористика с Етнографски музей при БАН

за провеждане на процедура за присъждане на образователната и научна степен „Доктор” по професионално направление 3.1. „Социология, антропология и науки за културата“ за нуждите на катедра „Етнология“ при Исторически факултет на СУ „Св. Кл. Охридски“

за дисертационен труд на тема: „*Мобилност и социо-културни процеси при ромските общности в България в началото на XXI век (етноложко изследване)*” с автор Иванка Владимирова Абаджиева-Иванова

Дисертационното изследване на Иванка Владимирова Абаджиева-Иванова е посветено на един успешно развиван през последните години в българската етнология проблем, особено актуален с оглед на научното осмисляне на социалните и културните процеси, протичащи в съвременна Европа, които някои учени наричат „епоха на миграциите“. Изследването е проведено сред ромските общности в различни региони на България, с разнообразен миграционен опит, което прави темата още по-актуална с оглед на обществената чувствителност към тези общности и опитите за преодоляване на редица наследени стереотипи към ромите като цяло. Работата на дисертантката сред тези общности като координатор към Националната мрежа на здравните медиатори в София безспорно е допринесъл за успешното ѝ включване като изследовател и задълбочения анализ на социалните процеси в ромските общности. Всичко това прави дисертационното изследване актуално и приносно.

Изследователският фокус е върху трудовата мобилност на ромите (временна или постоянна) (стр. 12), като проучването е проведено сред ромски общности в Южна България (районите на градовете Царево, Харманли, Свиленград и Смолян), Северна България (градовете Лом, Добрич и Каварна), както и община Баните (обл. Смолян) (стр. 64). Освен преките наблюдения в ромските общности и редицата неформални разговори, дисертантката е провела и дълбочинни етнографски интервюта с 30 представители на различни етнически и конфесионални общности – както сред роми, така и сред „не-роми“, както ги нарича самата тя. Списъкът с техните характеристики е представен като приложение към дисертацията.

В уводната част авторката коректно извежда основната цел на изследването – „да се очертаят елементите в социалното и културно развитие на ромските общности, върху които най-силно влияе мобилността“ (с.7), основните изследователски въпроси и задачите пред проучването. Като основна изходна хипотеза дисертантката изтъква: „Възприемането на мобилността като ресурс за развитие, който най-силно въздейства на ниво семейство, домакинство и локална общност“ (с. 7).

В първата глава Иванка Абаджиева-Иванова излага изходните теоретични позиции на изследването на миграциите и мобилността, което е предприела. Тук проличава доброто познаване и на световната, и на българската литература по въпроса за съвременните миграции. Прави впечатления, обаче, че чест от цитираните автори не са от оригиналните трудове, а от втора ръка източници. Въпреки това методологичният подход на авторката е ясно дефиниран.

Във втората глава е направен опит за очертаване на профила на обекта на изследователския интерес – кои са ромите, как се самоидентифицират и как биват идентифицирани, съществуващите в българското общество стереотипи и предразсъдъци спрямо ромските общности и тяхната численост. В тази глава важна част е посветена на рефлексивния подход на изследователя на ромските общности, който според авторката „се налага да балансира между изложените вече предизвикателства, преживяването на собствената си „чуждост“ спрямо ромите, но и нуждата постоянно да обяснява защо се е заел да „ходи по тези места“ и да се „занимава с тези хора“ (с. 59). В изложението в значителна степен рефлексивният подход се превръща в очертаване на възможностите и ограниченията на взаимодействието между проучващия и респондентите му, което говори за добре овладян изследователски инструментариум и отлична теоретично подготовка.

В третата глава са представени основните резултати от предприетото изследване на трансграничната ромска мобилност – главно трудовите миграции, но и т. нар. „куфарна търговия“, трафик на хора и малобройната политическа миграция. Очертани са както факторите за заминаване в чужбина, така и желанието за евентуално (временно или постоянно) завръщане в България, направен е профил на различните фигури на мигранта – „немобилни“ мигранти, 3D мигранти (извършващи мръсна, трудна и опасна работа) и джендерните аспекти на мобилността. Основният извод е за „флуидността на мобилността като процес“ (с. 88), когато индивидът променя във времето мигрантските си стратегии и дестинации. В края на главата са очертани динамиката на формиращите се и постоянно променящи се мигрантски мрежи, които са в основата на социалните и културните промени в изпращащите ромски общности.

В четвърта глава, озаглавена „Какво променя мобилността?“, дисертантката изхожда от разбирането за трансграничното движение като нова възможност и ресурс за развитие. Анализирани са както икономическите ефекти на трудовата мобилност, изразяващи се в паричните потоци към семействата и родните общности, така и неикономическите последствия като социални промени и културни трансформации, водещи да промяната на начина на живот. Акумулирането на социален капитал извън затворената ромска общност, според авторката, е пряка последица от повишените доходи и икономически възможности, което води до повишаване на социалния статус на семействата на мигрантите и воденето на „нормален живот“ (с. 110). Тоз процес е определян като „побългаряване“ от страна на респондентите – роми и българи (с. 130).

В тази част на изследването е даден и отговорът на основната хипотеза на авторката, а именно: „Мобилността и миграцията се оказват движеща сила за развитието на ромските общности в икономическо, социално и културно отношение на индивидуално, семейно и общностно ниво.“ (с. 138), т.е. трансграничната мобилност е изведена като основно средство за преодоляване на капсулираността на ромските общности в гетата. Това е и един от основните приноси на дисертацията, според мен.

В последната четвърта глава са представени резултатите от анализа на влиянието на мобилността върху образованието на децата в ромските общности и най-вече отрицателния ефект на дефицита на грижа (care drain) и отсъствието на родителите от семейството. Специално внимание е отредено на влиянието на мобилността и миграционните стратегии върху ранните бракове в ромските общности. Анализът на политиките за ранно обхващане на ромските деца в образователната система („Механизъм за съвместна работа на институциите по обхващане и задържане в образователната система на деца и ученици в задължителна предучилищна и училищна възраст, Решение №373 от 5 юли 2017 г. на МС) показва статичност и формалност, според авторката, която поставя редица въпроси за бъдещо проучване на ефектите от тези политики.

Тази част от изследването, посветена на последиците от трансграничните миграционни движения върху децата и семействата е особено актуална и приносна. Формулираните в нея въпроси и очертаните тенденции могат да се превърнат в основа на нови изследвания с голяма социална значимост, което би допринесла за по-нататъшното развитие на Иванка Абаджиева-Иванова като перспективен изследовател.

Дисертационното изследване на Иванка Владимирова Абаджиева-Иванова покрива нормативните изисквания за получаването на образователната и научна степен „Доктор“, а дисертантката демонстрира потенциал за бъдещи успешни етнологични проучвания. Авторефератът отговаря на съдържанието на дисертацията, а приносите са коректно формулирани. Броят публикации по темата на дисертационното изследване – посочени 6, от които 4 под печат, покрива критериите на ЗРАСРБ. Процедурата съответства на Закона за развитието на академичния състав в Република България, Правилника за неговото приложение, както и на вътрешния Правилник за условията и реда за придобиване на научни степени и за заемане на академични длъжности в СУ „Св. Климент Охридски“.

Изхождайки от базисните изисквания на ЗРАСРБ, предявявани към дисертационни трудове за получаване на образователната и научна степен “Доктор”, смятам, че представеният труд може да бъде защитен успешно след аргументиране на някои от направените в хода на изследването авторови избори и предпочитания, които се надявам дисертанта да представи по време на публичната защита. Ето защо изразявам положително становище и предлагам на уважаемото Научно жури да присъди образователната и научна степен „Доктор“ на Иванка Владимирова Абаджиева-Иванова за доктората на тема „*Мобилност и социо-културни процеси при ромските общности в България в началото на XXI век (етноложко изследване)*” и гласувам положително за това.

02.03.2020 доц. д-р Петко Христов